**Nyhetsbrev juni 2019**

**Leder ved Bjørn Greve**

Jeg vil takke for godt oppmøte på valgdebatten 22.mai! Politikerne i debattpanelet ble grundig utspurt om saker som er viktige for våre medlemmer. Det store oppmøtet understreker overfor politikerne at disse temaene er viktige for innbyggerne.

Mai har jevnt over vært en aktiv måned for FFO Bergen. Vi gikk i 1.mai-tog med FFO Hordaland og SAFO Sørvest. Her ble vi intervjuet av Bergens Tidende om funksjonshemmede og arbeidslivet. På frivillighetens dag var vi tilstede på Festplassen, for å vise innbyggerne hva vi jobber med. Som leder av FFO Bergen er jeg opptatt av at vi er synlige, både overfor innbyggerne og i det politiske miljøet.

**Innstilling av kandidater til Kommunalt råd for funksjonshemmede (KRFF)**

I slutten av april sendte vi ut forespørsel til våre medlemsorganisasjoner om kandidatforslag til KRFF. Vi har gjennomført intervjuer med alle de foreslåtte kandidatene. Det er viktig for FFO Bergen at representantene i KRFF ikke bare representerer sin egen organisasjon, men det brede spekteret av mennesker med funksjonsnedsettelser i Bergen. FFO Bergen oversender sin innstilling til Bergen kommune, som skal oppnevne det nye rådet høsten 2019.

**Reduksjon av tilbudet om fysioterapi**

Bergen kommune har foreslått å redusere fysioterapitilbudet til personer med kroniske sykdommer/tilstander hvis de ikke er i arbeid. FFO Bergen arbeider for at tilbudet ikke skal reduseres. Saken har vært oppe i KRFF to ganger, og FFO Bergen har sendt brev til byrådet uten å motta noe svar. Vi arbeider videre med at byrådet skal snu i saken, og vil i løpet av august forsøke å få til et møte med Bergen kommune for å gi våre innspill.

**Prosjekt «Universell utforming og tilgjengelighet i Bergen sentrum»**

Som nevnt i forrige nyhetsbrev jobber FFO Bergen med et prosjekt for å kartlegge våre medlemmers opplevelse av universell utforming og tilgjengelighet i Bergen sentrum. **Siste uken i juni sender vi ut en spørreundersøkelse, som vi ønsker at dere sender videre til deres medlemmer.** Spørreundersøkelsen er digital, lite tidkrevende og respondentene vil anonymiseres i prosjektets avsluttende rapport.Rapporten skal leveres til Bergen kommune, og vil være viktig i vårt arbeid for å fremme funksjonshemmedes rettigheter overfor kommunen.

**Husk at….**

…dere gjerne kan gi innspill til saker FFO Bergen burde jobbe med på vår e-post:

ffo.bergen@outlook.com

… dere kan følge FFO Bergen på Facebook for oppdatert informasjon fra oss.

**Vi ønsker dere en god sommer!** Vi ser fram til innspill om universell utforming og tilgjengelighet i Bergen sentrum i spørreundersøkelsen dere mottar neste uke.

Vennlig hilsen

FFO Bergen

Bjørn Greve (sign.)
leder